b'\n_START_ARTICLE_\nThe Band\n_START_SECTION_\nYhtyeen vaiheet\n_START_PARAGRAPH_\nThe Band aloitti toimintansa 1950-luvun lopulla kanadalaisen rocklaulaja Ronnie Hawkinsin taustayhtyeen\xc3\xa4 nimell\xc3\xa4 The Hawks. My\xc3\xb6hemmin kokoonpano irrottautui omalle uralleen ja otti k\xc3\xa4ytt\xc3\xb6\xc3\xb6n nimen The Band. 1960-luvun keskivaiheilla The Band ryhtyi yhteisty\xc3\xb6h\xc3\xb6n Bob Dylanin kanssa toimien muun muassa t\xc3\xa4m\xc3\xa4n konserttitaustayhtyeen\xc3\xa4. Vuonna 1968 yhtye vet\xc3\xa4ytyi \xc3\xa4\xc3\xa4nitt\xc3\xa4m\xc3\xa4\xc3\xa4n omaa debyyttialbumiaan, joka julkaistiin nimell\xc3\xa4 Music from Big Pink. Levy sai osakseen varsin my\xc3\xb6nteiset arvostelut ja my\xc3\xb6s yleis\xc3\xb6nsuosiota varsinkin Britanniassa. The Bandin rosoiset ja tunnelmalliset folk rock -laulut edustivat rockin historiassa paluuta maanl\xc3\xa4heisemp\xc3\xa4\xc3\xa4n tyyliin psykedeelisen rockin valtakauden j\xc3\xa4lkeen. Monia vieh\xc3\xa4tti my\xc3\xb6s levyn kansikuva, joka on Bob Dylanin maalaama. Albumilta julkaistiin singlen\xc3\xa4 kappale nimelt\xc3\xa4 "The Weight", josta on tullut rock-klassikko._NEWLINE_My\xc3\xb6s The Bandin seuraava albumi The Band (1969) sai hyv\xc3\xa4n vastaanoton. Single "The Night They Drove Old Dixie Down" kertoi Yhdysvaltain sis\xc3\xa4llissodan loppuvaiheista. The Band haki monien muidenkin laulujensa aiheet Pohjois-Amerikan historiasta. Toinen single, "Up On Cripple Creek", nousi yhtyeen ensimm\xc3\xa4iseksi listahitiksi Yhdysvalloissa. The Bandin kolmas albumi Stage Fright ilmestyi vuonna 1970. Levyn nimikappale kertoi vakavasta ramppikuumeesta, josta Robertson k\xc3\xa4rsi._NEWLINE_The Bandin my\xc3\xb6hemp\xc3\xa4\xc3\xa4n tuotantoon on usein suhtauduttu varauksellisesti, mutta yhtyeen yleis\xc3\xb6nsuosio pysyi 1970-luvun alkupuoliskolla korkeana. The Band palasi my\xc3\xb6s yhteisty\xc3\xb6h\xc3\xb6n Bob Dylanin kanssa t\xc3\xa4m\xc3\xa4n levyll\xc3\xa4 Planet Waves. Lis\xc3\xa4ksi yhtye s\xc3\xa4esti Dylania kiertueella, jolta taltioitiin live-levy Before the Flood._NEWLINE_The Band lopetti aktiiviuransa vuonna 1976. Martin Scorsese ohjasi yhtyeen j\xc3\xa4\xc3\xa4hyv\xc3\xa4iskonsertista kiitetyn dokumenttielokuvan The Band: Viimeinen valssi._NEWLINE_Richard Manuel teki itsemurhan vuonna 1986. Robbie Robertson on julkaissut soololevyj\xc3\xa4 ja hankkinut mainetta intiaaniaktivistina. 1990-luvulla The Bandin nime\xc3\xa4 k\xc3\xa4ytt\xc3\xa4v\xc3\xa4 kokoonpano teki comeback-kiertueita ja uusia levyj\xc3\xa4, mutta Robbie Robertson ei ottanut t\xc3\xa4h\xc3\xa4n osaa. T\xc3\xa4m\xc3\xa4kin toiminta loppui Rick Dankon kuoltua syd\xc3\xa4nkohtaukseen 1999. Levon Helm kuoli sy\xc3\xb6p\xc3\xa4\xc3\xa4n 2012.'